## Pravilnik o popisu ulova u športskom ribolovu

### NN 185/2004 (27.12.2004.), Pravilnik o popisu ulova u športskom ribolovu

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

3195

Na
temelju članka 65. stavka 3. i 4. i članka 66. stavka 5. Zakona o slatkovodnom
ribarstvu (»Narodne novine«, br. 106/01 i 174/04), ministar poljoprivrede, šumarstva
i vodnoga gospodarstva donosi

## PRAVILNIK

### O POPISU ULOVA U ŠPORTSKOM RIBOLOVU

Članak
1.

Ovim
Pravilnikom propisuje se:

1.
oblik, sadržaj i način vođenja popisa ulova u športskom ribolovu (u daljnjem
tekstu: popis) koji moraju voditi ribiči,

2.
oblik, sadržaj i način dostavljanja obrazaca popisa s podacima iz točke 1.
ovoga članka koji moraju dostavljati ribiči, ovlaštenici ribolovnog prava i
Hrvatski športsko-ribolovni savez (u daljnjem tekstu: Savez).

Članak
2.

 (1) Ribič je obvezan po ostvarivanju ulova na
ribolovnoj vodi upisati podatke o ulovu u športskom ribolovu (vrste i količine
zadržanih riba) u obrazac popisa dnevnog ulova.

 (2) Podatke o ukupnom godišnjem ulovu u športskom
ribolovu (vrste i količine zadržanih riba) ribič je obvezan dostaviti ovlašteniku
ribolovnog prava na obrascu popisa godišnjeg ulova najkasnije do kraja veljače
za prethodnu godinu.

(3)
Podatke o ukupnom godišnjem ulovu u športskom ribolovu (vrste i količine zadržanih
riba) ovlaštenik ribolovnog prava je obvezan dostaviti Savezu na obrascu popisa
godišnjeg ulova najkasnije do kraja travnja za prethodnu godinu.

(4)
Podatke o ukupnom godišnjem ulovu u športskom ribolovu svih ovlaštenika
ribolovnog prava (vrste i količine zadržanih riba) Savez je obvezan dostaviti
Ministarstvu poljoprivrede, šumarstva i vodnoga gospodarstva (u daljnjem
tekstu: Ministarstvu) na obrascu popisa godišnjeg ulova najkasnije do kraja
svib­nja za prethodnu godinu.

Članak
3.

Sadržaj
popisa iz članka 2. ovoga Pravilnika prikazan je na obrascima 1., 2., 3. i 4.
koji su tiskani uz ovaj Pravilnik i čine njegov sastavni dio.

Članak
4.

 (1) Popis dnevnog ulova se vodi na obrascu
dimenzije 7 x 10 cm u obliku uvezane knjižice (Obrazac 1.).

(2)
Popis godišnjeg ulova se vodi na obrascu formata A5 (Obrazac 2.).

(3) Na
naslovnoj stranici knjižice iz stavka 1. ovoga članka, koja se tiska u
svijetlozelenoj boji, otisnut je tekst sljedećeg sadržaja:

1. grb
Republike Hrvatske u termo foliji;

2.
Ministarstvo poljoprivrede, šumarstva i vodnoga gospodarstva;

3.
Popis ulova u športskom ribolovu;

4.
kalendarska godina za koju se popis izdaje;

5.
serijski broj.

(4) Na
drugoj stranici knjižice iz stavka 1. ovoga članka otisnut je tekst sljedećeg
sadržaja:

1. ime
i prezime ribiča;

2.
adresa prebivališta ribiča;

3. broj
osobne iskaznice ili putovnice ribiča;

4.
naziv ovlaštenika ribolovnog prava;

5.
serijski broj dozvole za športski ribolov.

(5) Na
12 unutrašnjih stranica knjižice, koje su podijeljene u 10 redaka, otisnute su
rubrike u koje se unose podaci o datumu, ribolovnoj vodi, vrsti ribe, komadima
i kilogramima i potpis ribočuvara.

Članak 5.

(1)
Ribič je obvezan:

1. po
ostvarivanju ulova na ribolovnoj vodi upisivati podatke o zadržanom ulovu u športskom
ribolovu u obrazac popisa dnevnog ulova (Obrazac 1.);

2.
jednom godišnje upisivati podatke o zadržanom ulovu u športskom ribolovu u
obrazac popisa godišnjeg ulova (Obrazac 2.);

3.
jednom godišnje ispunjeni obrazac popisa godišnjeg ulova dostaviti ovlašteniku
ribolovnog prava i to do kraja veljače za prethodnu godinu.

(2)
Ribič je obvezan prilikom ribolova na ribolovnoj vodi uz sebe imati obrazac
popisa dnevnog ulova.

Članak
6.

Ovlaštenik
ribolovnog prava je obvezan:

1. prikupiti od ribiča podatke o godišnjem ulovu u športskom
ribolovu;

2. jednom godišnje upisivati podatke o ulovu u športskom
ribolovu u obrazac popisa godišnjeg ulova (Obrazac 3.);

3. jednom godišnje ispunjeni obrazac popisa godišnjeg
ulova dostaviti Savezu i to do kraja travnja za prethodnu godinu.

Članak 7.

Savez je
obvezan:

1. prikupiti od
ovlaštenika ribolovnog prava podatke o godišnjem ulovu u športskom ribolovu;

2. jednom godišnje
upisivati podatke o ulovu u športskom ribolovu u obrazac popisa godišnjeg ulova
(Obrazac 4.);

3. jednom godišnje
ispunjeni obrazac popisa godišnjeg ulova dostaviti Ministarstvu i to do kraja
svibnja za prethodnu godinu.

Članak 8.

Obrasce popisa
iz članka 3. stavka 1. ovoga Pravilnika Ministarstvo dostavlja Savezu
najkasnije do 15. prosinca tekuće godine za sljedeću kalendarsku godinu.

Članak 9.

Stupanjem na
snagu ovog Pravilnika prestaje važiti Pravilnik o popisu ulova u rekreacijsko-športskom
ribolovu (»Narodne novine«, br. 91/03 i 58/04).

Članak 10.

Ovaj Pravilnik
stupa na snagu danom objave u »Narodnim novinama«.

Klasa:
011-02/04-01/109

Urbroj:525-01-04-1

Zagreb, 20.
prosinca 2004.

Ministar
**Petar Čobanković**, v. r.

![](dodatni/350193.gif)
![](dodatni/350194.gif)
![](dodatni/350195.gif)
![](dodatni/350196.gif)

Pravilnik, NN 185/2004-3195